Diari Oficial de la Generalitat Valenciana


Sumari del DOGV 5013, del 25-05-2005 (2005/5925)

DECRET 99/2004, de 20 de maig, del Consell de la Generalitat, de modificació del Decret 99/2004, d'11 de juny, del Consell de la Generalitat, que regula la creació i acreditació dels comités de bioètica assistencial.
------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/05/20/99/dof/vci/html**

### Dades del document

Número de DOGV
:   5013

Data del DOGV
:   25-05-2005

Secció del DOGV
:   I. DISPOSICIONS GENERALS

Número del document
:   2005/5925


Data del document
:   20-05-2005

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * reglament intern
    * legislació
    * organització administrativa
    * bioètica

DECRET 99/2004, de 20 de maig, del Consell de la Generalitat, de modificació del Decret 99/2004, d'11 de juny, del Consell de la Generalitat, que regula la creació i acreditació dels comités de bioètica assistencial. [2005/M5925]
  
Amb l'objecte de garantir la dignitat de les persones, en l'àmbit de la Comunitat Valenciana es va aprovar la Llei 1/2003, de 28 de gener, de la Generalitat, de Drets i Informació al Pacient de la Comunitat Valenciana, la qual preveu, en l'article 30.1, la creació de comités de bioètica assistencial.
  
La finalitat d'estos comités és que, sense suplantar la responsabilitat de les persones que han de prendre les decisions, puguen oferir unes recomanacions que siguen fruit de la seua experiència professional i científica i tinguen la garantia de la deliberació col·legial dels seus membres.
  
En conseqüència, la força dels comités residix en l'autoritat que aconseguisquen per mitjà de la qualitat del seu treball, la imparcialitat de totes les seues actuacions i la consistència dels arguments oferits en els seus dictàmens.
  
A fi de facilitar el funcionament dels comités de bioètica assistencial, regulats en el Decret 99/2004, d'11 de juny, del Consell de la Generalitat, es considera necessari modificar la composició dels comités, permetent-hi la integració d'un nombre més gran de professionals i persones amb interés en el camp de la bioètica. D'esta manera, es contribuïx que els comités de bioètica assistencial puguen exercir correctament les funcions que tenen assignades.
  
De conformitat amb el que disposen els articles 22.e) i 49 bis de la Llei de Govern Valencià, a proposta del conseller de Sanitat, d'acord amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 20 de maig de 2005,
  
Decrete
  
Article 1
  
Es modifica l'apartat 3 de l'article 4 del Decret 99/2004, d'11 de juny, del Consell de la Generalitat, que regula la creació i acreditació dels comités de bioètica assistencial, que queda redactat com seguix:
  
«El Comité de Bioètica Assistencial està format, almenys, pels membres següents:
  
- Dos metges que exercisquen activitat assistencial en els departaments o àrees de salut dependents de la Conselleria de Sanitat, que compten amb el vistiplau del Consell Autonòmic de Col·legis de Metges de la Comunitat Valenciana.
  
- Dos infermers que exercisquen activitat assistencial en els departaments o àrees de salut dependents de la Conselleria de Sanitat.
  
- Un professional que treballe en el Servici d'Atenció i Informació al Pacient (SAIP) dels departaments o àrees de salut dependents de la Conselleria de Sanitat.
  
- Una persona encarregada de l'assistència religiosa en el centre sanitari.
  
- Una persona llicenciada en Dret amb coneixements acreditats en legislació sanitària. No és necessari que estiga lligada a la institució sanitària a través d'una relació laboral.
  
- Una persona aliena a la institució no vinculada a les professions sanitàries.
  
- Un especialista en medicina legal i forense (metge o llicenciat en Dret).
  
- Un farmacèutic, psicòleg, treballador social o qualsevol persona que siga considerada d'interés pel propi Comité de Bioètica Assistencial.
  
És necessari que, almenys, un dels metges que formen part del comité siga, al seu torn, membre del Comité Ètic d'Investigació Clínica del centre, si n'hi ha. Així mateix, és necessari que un altre metge membre del comité pertanga a la comissió de qualitat, sempre que s'haja constituït esta comissió.
  
Dos dels membres del Comité de Bioètica Assistencial han de tindre una formació de postgrau en bioètica».
  
DisposiciÓ transitòria
  
S'establix un nou termini de sis mesos des de l'entrada en vigor d'este decret perquè les comissions o comités que estiguen exercint activitats pròpies dels comités de bioètica assistencial adeqüen la seua composició i règim de funcionament al que disposa el Decret 99/2004, d'11 de juny, del Consell de la Generalitat, i en sol·liciten l'acreditació.
  
El període de nomenament de quatre anys dels membres que integren les comissions o comités que estiguen exercint activitats pròpies dels comités de bioètica assistencial comença a comptar a partir de l'obtenció de l'acreditació per part del Consell Assessor de Bioètica de la Comunitat Valenciana.
  
Disposicions finals
  
Primera
  
Queda facultat el conseller de Sanitat per a dictar totes les disposicions que siguen necessàries per al desplegament i execució del present decret.
  
Segona
  
Este decret entrarà en vigor l'endemà de la publicació en el Diari Oficial de la Generalitat Valenciana.
  
València, 20 de maig de 2005
  
El president de la Generalitat,
  
FRANCISCO CAMPS ORTIZ
  
El conseller de Sanitat,


Còpia Permalink ELI